Kiinan Grand Prix 2019

Kiinan Grand Prix 2019 (virallisesti Formula 1 Heineken Chinese Grand Prix 2019) oli Formula 1 -kauden kolmas osakilpailu, joka ajettiin 14. huhtikuuta Shanghain moottoriradalla Shanghaissa Kiinassa.
Kilpailu oli Formula 1 -sarjan tuhannes Grand Prix ja sen voitti Mercedeksen Lewis Hamilton.
Vapaat harjoitukset.
Kilpailuviikonloppua varten Renault uudisti moottoreidensa MGU-K -voimayksiköt, koska Bahrainin osakilpailussa Daniel Ricciardon ja Nico Hülkenbergin kilpailu päättyi moottoririkon vuoksi keskeytykseen.
Ensimmäisissä vapaissa harjoituksissa Ferrarin tehoetu tuli esille radan pitkillä suorilla, kun Sebastian Vettel kellotti nopeimmat aikansa keskikovalla rengasseoksella Mercedeksen Lewis Hamiltonin ajaessa aikansa pehmeällä rengasseoksella. Alfa Romeo Racingin Antonio Giovinazzin ajot päättyivät aikaisin moottorissa esiintyneen tehovian vuoksi. Ensimmäisten vapaiden harjoitusten nopein oli Vettel. Harjoitusten jälkeen Toro Rosso päätti vaihtaa harjoituksista saadun mittaustiedon perusteella kuljettajalleen Daniil Kvjatille uuden Hondan moottorin. 
Toisissa vapaissa harjoituksissa kuljettajilla esiintyi erilaisia teknisiä ongelmia. Haasin molemmat kuljettajat jäivät tuloksissa jälkijoukkoon, kun Kevin Magnussenin autossa oli pohjalevyvika ja Romain Grosjeanin aika-ajoa vastaava testikierros päättyi etusiiven lujuusvaurioon jarrutuksen aikana (myöhemmin Hamilton joutui aikakierroksellaan väistelemään siivestä irronnutta romua). Ferrarin Charles Leclercin harjoitukset jäivät muutaman kierroksen pituiseksi, koska hän jäi ruuhkaan nopeilla aikakierroksillaan ja joutui odottamaan loppuajan varikolla mekaanikkojen korjatessa hänen moottorinsa jäähdytysongelmaa. Myös varikkosuoralla nähtiin teknisiä ongelmia, kun Toro Rosson Alexander Albon määrättiin tuomariston toimesta tulemaan kesken harjoitusten varikolle punnitukseen, jolloin hänen autonsa kuumentuneet jarrut syttyivät tuleen (Ferrari auttoi jäähdyttämään niitä varikkotuulettimillaan). Harjoitusten nopein oli Mercedeksen Valtteri Bottas. 
Kolmansissa vapaissa harjoituksissa Albon aiheutti radalle punaiset liput rikkomalla autonsa rungon ajettuaan seinään viimeisessä mutkassa, mutta hän ei loukkaantunut kolarissa. Bottas oli myös kolmansien vapaiden harjoitusten nopein.
Aika-ajot.
Kolmansien vapaiden harjoitusten kolarin vuoksi Albon ei voinut osallistua aika-ajoihin. Alfa Romeo Racing -kuljettaja Antonio Giovinazzin autossa oli teknisiä vikoja voimayksikössä, eikä hänkään voinut ajaa aikakierrosta.
Aika-ajojen viimeisen osion viimeisillä minuuteilla koettiin erikoinen tilanne, kun lämmittelykierroksella jonossa ajaneista kuljettajista Ferrarin Sebastian Vettel ja Renault’n molemmat kuljettajat ohittivat ruuhkan aikana Red Bullin Max Verstappenin, minkä seurauksena Verstappen ja tämän tallikaveri Pierre Gasly eivät kerenneet aloittamaan aikakierrosta. Myöskään Haasin kuljettajat eivät ehtineet sekaannuksen vuoksi ajaa aikakierrosta.
Paalupaikalle ajoi Mercedeksen Valtteri Bottas, ennen tallikaveriaan Lewis Hamiltonia.
Kilpailu.
Jo kilpailun lämmittelykierroksella tapahtui, kun Verstappen ja Williamsin Robert Kubica pyörähtivät liian viileiden renkaiden vuoksi. Paalupaikalta lähtenyt Bottas kärsi lähdössä renkaiden sutimisesta, jonka ansiosta tallikaveri Lewis Hamilton siirtyi kilpailun johtoon. Albon lähti kilpailuun varikkosuoralta uudistetulla autonrungolla, onnistui ajamaan yhden pysähdyksen ansiosta pisteille kymmenenneksi ja hänet palkittiin yleisöäänestyksellä päivän kuljettajaksi (). Albonin tallikaveri Daniil Kvjat sen sijaan osui ensimmäisen kierroksen aikana molempiin McLarenin kuljettajiin, sai varikon läpiajorangaistuksen ja keskeytti myöhemmin kilpailun. Ferrarin osalta kilpailu oli hankala, kun Charles Leclerc määrättiin päästämään tallikaveri Vettel ohitseen, jotta tämä voisi yrittää ottaa Mercedeksen kuljettajia kiinni ja jotta Leclerc voisi hidastaa näitä varikkokäyntien aikaan. Tilannetta hankaloitti kuitenkin Verstappenin nopea varikkopysähdys, minkä seurauksena Leclerc putosi viidenneksi.
Kilpailun voitti Mercedeksen Lewis Hamilton, ennen tallikaveriaan Valtteri Bottasta, kolmanneksi sijoittui Ferrarin Sebastian Vettel.